ফেনীতে বিএনপির নেতৃত্বাধীন ২০ দলীয় জোটের চলমান অবরোধের পাশাপাশি হরতালের মধ্যে দুর্বৃত্তদের ছোড়া পেট্রোল বোমায় মোহাম্মদ নওশাদ নামে এক অটোরিকশা যাত্রী দগ্ধ হয়েছেন। বুধবার রাত ১১টার দিকে ফেনী শহরের কালিপাল এলাকায় এ ঘটনা ঘটে। আশঙ্কাজনক অবস্থায় নওশাদ কে ঢাকা মেডিকেল কলেজ হাসপাতালে স্থানান্তর করা হয়েছে।গতকাল বুধবার রাত ১১টার দিকে ফেনী শহরের কালিপাল এলাকায় দুর্বৃত্তরা অটোরিকশায় পেট্রোল বোমা ছুড়ে মারলে তিনি দগ্ধ হন।পুলিশ ও হাসপাতাল সূত্র জানায়, সদর উপজেলার বালুয়া চৌমুহানী এলাকা থেকে যাত্রী নিয়ে একটি অটোরিকশা ফেনী শহরে প্রবেশ করছিল।বুধবার রাত ১১টার দিকে অটোরিকশাটি শহরের কালিপাল এলাকায় পৌঁছলে দুর্বৃত্তরা ওই অটোরিকশা লক্ষ্য করে পেট্রোলবোমা ছুড়ে মারে। এতে অটোরিকশার যাত্রী মোহাম্মদ নওশাদ দগ্ধ হন। স্থানীয়রা তাকে উদ্ধার করে ফেনী সদর হাসপাতালে ভর্তি করেন।নওশাদ শহরের শান্তি কোম্পনি এলাকায় ভাড়া বাসায় থাকেন। তার বাড়ি রংপুর জেলার মিঠাপুকুর থানার কাজি পাড়া গ্রামে। তিনি কাজ শেষে বাসায় ফিরছিলেন। পুলিশ এ ঘটনায় তাতক্ষণিকভাবে কাউকে আটক করেত পারেনি।ফেনী সদর হাসপাতালের কর্তব্যরত চিকিৎসক আবু স্বপন জানান, পেট্রোল বোমায় নওশাদের মুখ, মাথা ও বুক ঝলসে যায়। আশঙ্কাজনক অবস্থায় তাকে প্রাথমিক চিকিৎসা দিয়ে ঢাকা মেডিকেল কলেজ হাসপাতালে স্থানান্তর করা হয়েছে